Title: Návrh na odpustenie návratných finančných výpomocí pre
Author: Katarína Tóthová
Last saved by: Eva Blahová
Company: MZ SR

Návrh na odpustenie splátok návratných finančných výpomocí 
pre  zdravotné poisťovne

	Štát sa podieľa na zabezpečení platobnej schopnosti zdravotnej poisťovne  poskytnutím návratnej  finančnej výpomoci, a to do výšky 100% jej platobnej neschopnosti. V zmysle § 15 ods. 2 písm. b) a § 6 ods. 5 písm. c), zákona NR SR č. 303/1995 Z. z. o rozpočtových pravidlách v znení neskorších predpisov na zabezpečenie platobnej schopnosti boli zdravotným poisťovniam v rokoch 1998 – 2001 poskytnuté návratné finančné výpomoci  v celkovej sume  4,800 mld. Sk.
	V roku 1998 poskytla vláda SR návratnú finančnú výpomoc  vo výške 1,270 mld. Sk, v roku 1999 vo výške 2,730 mld. Sk, v roku 2000 vo 0,400 mld. Sk. a v roku 2001 tiež vo výške 0,400 mld. Sk. Prostriedky z návratných finančných výpomocí boli poskytnuté na riešenie platobnej neschopnosti zdravotných poisťovní účelovo určené na pokrytie deficitu v úhradách lôžkovým zdravotníckym zariadeniam, úhradu záväzkov voči lekárňam a voči ostatným poskytovateľom zdravotnej starostlivosti. Z uvedeného vyplýva, že finančné prostriedky z poskytnutých návratných finančných výpomocí nemali pokryť celý deficit príjmov v rozpočtoch zdravotných poisťovní.  Časť prostriedkov z návratnej finančnej výpomoci použili  štátne  zdravotnícke zariadenia aj na úhradu záväzkov za poskytnutie dodávok vody, elektrickej energie, plynu a tepelnej energie.
	Z celkového objemu finančných prostriedkov poskytli zdravotné poisťovne na   úhradu zariadeniam ústavnej zdravotnej starostlivosti  1,943 mld. Sk, lekárňam  2,204 mld. Sk a ostatným poskytovateľom  0,183 mld. Sk.    Spoločná zdravotná poisťovňa použila 0,470 mld. Sk na úhradu svojho záväzku voči osobitnému účtu povinného zdravotného poistenia vo výške 0, 400 mld. Sk, ďalej na úhradu záväzkov za Vojenskú zdravotnú poisťovňu 0,030 mld. Sk, a úhradu záväzkov za poisťovňu Garant vo výške 0,040 mld. Sk ( Príloha č. 1).
	Návratná finančná výpomoc, ktorú vláda poskytla zdravotným poisťovniam, krátkodobo prispela k zlepšeniu bilancie hospodárenia zdravotných poisťovní, ako aj poskytovateľov zdravotnej starostlivosti. Finančné prostriedky z návratnej finančnej výpomoci viedli k zníženiu záväzkov poisťovní voči poskytovateľom zdravotnej starostlivosti ako aj k spomaleniu dynamiky rastu záväzkov  zdravotníckych zariadení voči ich dodávateľom.
	Celkové príjmy zdravotných poisťovní za rok 2001 predstavovali čiastku 52,318 mld. Sk, celkové výdavky boli vo výške 49,642 mld. Sk. K 31. decembru 2001 dosiahli pohľadávky zdravotných poisťovní výšku 26,026 mld. Sk,  v tom pohľadávky na poistnom predstavovali  11,026 mld. Sk, nevyúčtované preddavky poskytnuté zdravotníckym zariadeniam 3,931 mld. Sk, pokuty a penále 8,429 mld. Sk a ostatné pohľadávky  2,640 mld. Sk. Podstatná časť pohľadávok zdravotných poisťovní na poistnom, ako aj na pokutách a penáloch je v plnom rozsahu nevymožiteľná z dôvodu, že väčšina inštitúcií zanikla, resp. sú v likvidácii alebo je na ne vyhlásený konkurz. 
	Záväzky zdravotných poisťovní k 31.12. 2001 dosiahli celkom 17,856 mld. Sk, z toho záväzky za lieky a zdravotnícky materiál  tvorili 6,753 mld. Sk, za výkony v ústavnej zdravotnej starostlivosti 2,944 mld. Sk, ostatným poskytovateľom zdravotnej starostlivosti 0,927 mld. Sk. Záväzok Spoločnej zdravotnej poisťovne voči osobitnému účtu prerozdeľovania poistného dosiahol výšku 1,772 mld. Sk. V celkovom záväzku boli premietnuté aj záväzky voči štátnemu rozpočtu z titulu poskytnutej návratnej finančnej výpomoci vo výške 3,391 mil. Sk.
Príjmy celkom v I. polroku 2002 vykazovali zdravotné poisťovne vo výške 29,700 mld. Sk, výdavky dosiahli 26,979 mld. Sk. Pohľadávky k 30. 6. 2002 predstavujú celkom 28,739 mld. Sk. Stav záväzkov v sledovanom období je  18,722 mld. Sk, v tom záväzky za lieky a zdravotnícke potreby predstavujú 6,652 mld. Sk, za  výkony zdravotnej starostlivosti 3,268 mld. Sk, z toho  voči ústavným zdravotníckym zariadeniam 2,568 mld. Sk, záväzok voči osobitnému účtu   je vo výške 2,620 mld. Sk ( Prílohy 2a až 2e).
	Najvyšší podiel na celkových záväzkoch má VšZP 51,33 %, SZP 31,50%,       CHZP Apollo 7,81%, VZP Dôvera 3,81% a ZZP Sidéria-Istota 5,55%.
	V roku 2001 zdravotné poisťovne skončili s bilančným rozdielom -5,529 mld. Sk. K 30. 6. 2002 bilančný rozdiel bol - 5,833  mld. Sk.
											     v tis. Sk
| Príjmy bežného roka bez NFV a vzájomných zápočtov | Výdavky celkom | Bilancia bežného roka bez úverov a NFV
r. 1998 | 41 963 437 | 43 287 413 | -1 323 976
r. 1999 | 40 984 573 | 43 635 904 | -2 651 331
r. 2000 | 44 857 827 | 45 840 098 | -982 271
r. 2001 | 49 070 784 | 49 642 080 | -571 296
I. polrok 2002 | 26 674 721 | 26 979 066 | -304 345
C e l k o m | 203 551 342 | 209 384 561 | -5 833 219
											  
Z výsledku hospodárenia zdravotných poisťovní je zrejmé, že ako v roku 2001, tak aj v I. polroku 2002 dochádzalo k nedofinancovaniu systému zdravotnej starostlivosti hradenej zo zdravotného poistenia.
	Zdravotné poisťovne vzhľadom na napätú situáciu vo financovaní rezortu v priebehu roka 2001, ako aj I. polroka 2002 neboli schopné akumulovať finančné prostriedky na úhradu splátok návratných finančných výpomocí podľa dohodnutých splátkových kalendárov ale disponibilné zdroje použili na zabezpečovanie plynulého uhrádzania poskytovanej zdravotnej starostlivosti. 
	Nedostatok zdrojov v systéme zdravotného poistenia najviac pociťujú štátne ústavné zdravotnícke zariadenia. Záväzky k 31. 5. 2002 vrátane penále boli vo výške 17,370 mld. Sk, z toho po lehote splatnosti 15,215 mld. Sk. Keďže ústavné zdravotnícke zariadenia sú v oblasti prevádzky na 90% financované zo zdrojov zdravotných poisťovní ich nedostatok sa prejavuje v konečnom dôsledku v kvalite poskytovaných služieb lôžkovými zdravotníckymi zariadeniami. 
Nepriaznivú situáciu vo financovaní  vo významnej miere ovplyvnilo aj uplatnenie penalizácií voči zdravotným poisťovniam najmä zo strany lekární, ako aj niektorých poskytovateľov ústavnej zdravotnej starostlivosti. V posledných mesiacoch hospodárenie zdravotných poisťovní komplikovali aj exekúcie zo strany veriteľov. Platobná schopnosť VšZP, VZP Dôvera a zdravotnej poisťovne Sidéria-Istota je ovplyvnená skutočnosťou, že SZP  neodvádza na osobitný účet povinného zdravotného poistenia finančné prostriedky v objeme, ktorý jej stanovuje správca osobitného účtu v zmysle zákona o zdravotnom poistení, z dôvodu nedostatku finančných prostriedkov potrebných na úhradu poskytovateľov zdravotnej starostlivosti. Záväzok SZP voči osobitnému účtu k 30.6. 2002 predstavuje 2,495 mld. Sk. 
Podľa dohodnutých splátkových kalendárov návratnej finančnej výpomoci poskytnutej v roku 1998 má uhradiť VšZP sumu 300 mil. Sk a SZP 267,5 mil. Sk. V týchto prípadoch nie je možná posuneteľnosť splátky návratnej finančnej výpomoci.
Z návratných finančných výpomocí poskytnutých v rokoch 1999 a 2000 majú zdravotné poisťovne uhradiť nasledovné sumy:
•	VšZP	791,409 mil. Sk
•	SZP	163,472 mil. Sk
•	CHZP Apollo	124,491 mil. Sk
•	VZP Dôvera	104,918 mil. Sk
•	ZZP Sidéria – Istota	115,711 mil. Sk

( Prílohy 1a,1b).

	Odpustením splátok návratnej finančnej výpomoci splatných v roku 2002 vo výške 567,500 mil. Sk sa vytvorí predpoklad pre stabilizáciu záväzkov, resp. ich zníženie.

V súlade s § 46 ods. 5 zákona NR SR č. 303/1995 Z. z. o rozpočtových pravidlách v znení neskorších predpisov Ministerstvo zdravotníctva SR predkladá vláde Slovenskej republiky návrh na odpustenie návratných finančných výpomocí poskytnutých podľa § 6 ods. 5 písm. b) citovaného zákona v rozsahu splátok do 
31. 8. 2002 vo výške 567,500 mil. Sk. Sk a posun splátok splatných v roku 2002 vo výške 1 300,001 mil. Sk.

Navrhovaným postupom by sa pre rok 2002 zlepšili podmienky pre stabilizáciu systému hospodárenia a následné postupné vyrovnávanie bilancie hospodárenia systému zdravotnej starostlivosti.